Eelhoiatus! Eestisse saabub Venemaalt propagandistlik filmiprogramm – Propastop
06.02.2020
Propastop sattus jaanuari lõpus Venemaa kinostuudio Mosfilm kodulehel uudisele, mis teatab II maailmasõjaga seotud filmiprojekti sünnist. Projekti sisuks on vanade Nõukogude sõjafilmide taastamine ja koos uuemate Venemaa filmidega üheks programmiks koondamine. Programm on pühendatud “Suure võidu 75. aastapäevale” ning seda kavatsetakse näidata vähemalt 25 välisriigis: Aasia maades, Lõuna- ja Kesk-Ameerikas, aga ka Euroopa riikides, sealhulgas Eestiski.
Programmi kuuluvad väärtfilmid “Ivani lapsepõlv” (režissöör Andrei Tarkovski) ja “Mine ja vaata” (Elem Klimov), aga ka nõukogude sõjafilmid “Nad võitlesid kodumaa eest” (Sergei Bondartšuk), “Ballaad sõdurist” (Grigori Tšuhrai) , “Kured lendavad” (Mihhail Kalatozov) jt. Samuti näidatakse uuemaid, Kremli ajalookäsitlusest kantud II maailmasõja teemalisi sõjafilme “Valge tiiger” (2012, Karen Šahnazarov) ja “Tee Berliini” (2015, Sergei Popov). Mõnes projektist kirjutavas artiklis mainitakse, et projekti käigus taastatakse ka näiteks mitmeosaline film “Vabastamine” (Juri Ozerov, 1970-1971), nõukogude propagandaspektaakel, kus fašisti osas astub üles Eesti näitleja Tõnu Aav.
Propastop peab filmiprogrammi Kremli propagandistlikuks pehme jõu aktsiooniks, mille eesmärgiks on kultuuri sildi all Venemaad valitseva režiimi imperialistliku ajalookäsitluse levitamine. Ettevõtmine kuulub samasse ritta propagandanäituse, –kontserdi ja -rakendusega, millest oleme varem kirjutanud.
Kui Indoneesias või Argentinas võib programmi vaadata lihtsalt välismaiste sõjafilmidena, siis Eestis on narratiivil “nõukogude sõdur-vabastajast” verine pahupool. Nõukogude Liit ajas küll Eestist minema Saksa väed, kuid okupeeris seejärel Eesti ning viis läbi veriseid kuritegusid, mis võrreldavad natside jõhkrustega.
Seetõttu sobib filmiprogrammi Eestis näidata üksnes koos linateoste konteksti avavate selgituste ja lismaterjalidega. Vastasel kujul ei sobi projekt Eestis ekraanile.
Pildid: kuvatõmmis loos viidatud uudisest. Kuvatõmmis Tõnu Aavast fašisti rollis on pärit filmi “Fritsud ja blondiinid” treilerist.